**U SVIJETU MEDIJA**

**Naučili smo…**



Učenici šestih i sedmih razreda 18.11.2019.u rano ujutro krenuli su u Zagreb. Željeli smo posjetiti Hrvatsku radioteleviziju, Akademiju znanosti i umjetnosti i Hrvatski sabor. Po dolasku u Zagreb prvo smo posjetili medijsku kuću. Tamo nas je dočekala gospođa za odnose s javnošću koja nas je prvo upoznala s Hrvatskom radiotelevizijom i njezinim programima, a potom vodila kroz različite prostorije. Najprije smo obišli studio za snimanje zvuka, Dnevnika, Milijunaša i Potjere, emisije Dobro jutro, Hrvatska te najvećeg studija za snimanje emisije „The Voice“. Prvi puta smo vidjeli zeleni studio, no ipak nam je najzanimljivija bila Gluha soba. Hrvatska radiotelevizija jedina je u Hrvatskoj koja ima gluhu sobu u koju smo ušli i osjećali se jako čudno. Nakon što smo završili s obilaskom naučili smo puno o medijima i televiziji. Uputili smo se prema Akademiji znanosti i umjetnosti gdje smo vidjeli originalnu Baščansku ploču i slušali o našoj povijesti. Otišli smo prema Gornjem gradu gdje smo imali slobodno vrijeme za naše zadatke. Ispred Hrvatskog sabora dočekala nas je službena osoba koja nas je vodila kroz dvorane u kojima zasjedaju saborski zastupnici. Putujući hodnicima došli smo do glavne sabornice i Male vijećnice. Prvi puta smo uživo vidjeli kako izgleda Sabor koji smo dosada uvijek gledali samo na televiziji. U Maloj vijećnici glumili smo zastupnike, a jedan učenik je održao i pravi govor. Nakon dugog obilaska uputili smo se prema centru grada, gdje smo ručali i imali slobodno vrijeme. Terenska nastava je bila vrlo poučna i zanimljiva, drago nam je da smo stekli ovo novo iskustvo.

 

*„Prije početka programa mislio sam da znam nešto o televiziji, ali zapravo ništa nisam znao.“*

Tomislav Radić

*„Jednostavno na Hrvatsku radioteleviziju otišao sam nepismen i vratio se pismen…“*

Tomislav Radić

*„Cijeli je dan bio zabavan i zanimljiv, samo što smo puno hodali…“*

Veronika Čengić

*„Kada smo stigli, bila sam jako znatiželjna.“*

Mia Antunović

*„…u sobi gdje se snima samo glas, cijela soba bila je obložena spužvama i sagovima“.*

Mia Antunović

*„Naučila sam da pred kamerom moraju biti našminkani i muškarci i žene i da kamera sve uljepša.“*

Mia Antunović

*„Zanimljivo je da se čovjek u Gluhoj sobi može zadržati samo 30 minuta.“*

Ivan Čujić

*„Na stropu bilo je pedesetak reflektora.“*

Patrik Soldan

*„Efekt koji oni koriste za povećavanje sobe je samo široki objektiv.“*

Patrik Soldan

*„Naučio sam da možeš biti što god želiš da bi radio na televiziji*.“

Patrik Soldan

*„Bili smo i u sobi u kojoj se ne smije obući zelena boja jer se onda dio tijela na koji smo obukli zelenu boju ne vidi.“*

Roko Radoš

*„U Saboru mi je bilo odlično i volio bih postati zastupnik…“*

Gabriel Maksimčuk

*„Sve sobe čine se veće na televiziji nego kada ih gledamo u stvarnosti.“*

Toni Devčić

*„Kada smo završili sa hodanje, shvatio sam da sam puno toga naučio o televizijskim programima i medijima.“*

Jakov Terzić

*„Soba u kojoj smo bile imala je slike svih predsjednika vlade.“*

Jelena Barišić